Tukkie loop, maak koffie ná massiewe beroerteMarizaan du Toit (20) sterk goed aan na haar beroerte. (Foto: Mariska Nanni / Maroela Media) Sewe maande gelede het Marizaan du Toit (20) se gesin om haar oorlewing gebid nadat sy op 4 Desember ’n massiewe beroerte gehad het. Nou, tot talle mense se verbasing, kan dié Tuksstudent en Blou Bul-vrouerugbyspeler al op haar eie loop, self koffie maak en kort boodskappe op haar selfoon tik. Marizaan kan ook al ’n paar woorde sê, in kort sinne praat en een-tot-een-gesprekke volg. Sy het Vrydag by haar ouerhuis in Magalieskruin, Pretoria, ook skertsend vir haar tweelingsussie, Marilu, tong uitgesteek en liedjies soos “Veels geluk, liewe maatjie” gesing. “Marizaan was nog altyd laf. Stadig maar seker kom die ou Marizaan weer terug. Sy kan ons so laat lag en so snaaks wees.” Marizaan du Toit en haar sussie, Marilu. (Foto: Mariska Nanni / Maroela Media) Maroela Media het vroeër berig dat ŉ beroerte die linkerkant van Marizaan, ŉ onderwysstudent aan die Universiteit van Pretoria (UP) en lid van die Blou Bulle se senior vrouerugbyspan, se brein beskadig het. Die helfte van haar skedel is enkele dae ná die beroerte verwyder om drukking op haar brein te verlig en in April vanjaar weer suksesvol teruggesit. Sy was meer as 100 dae in die hospitaal. Marizaan kon na die beroerte glad nie haar regterarm of -been gebruik nie, en sy kan ook nie praat nie. Sy moes talle funksies, onder meer om te eet en te praat, van voor af aanleer. Haar ma, Jacqueline, het Donderdag aan Maroela Media gesê dat die linkerkant van Marizaan se brein nou so groot soos ’n 50 sent is. Sy het nog nie die gebruik van haar regterhand teruggekry nie en moet ook links leer skryf. Marizaan du Toit (middel) by haar ma, Jacqueline, en sussie, Marilu (regs). (Foto: Mariska Nanni / Maroela Media) Haar vordering die afgelope paar maande het egter alle verwagtinge oortref en selfs haar terapeute by die Muelmed-rehabilitasiekliniek in Pretoria verbaas. Dié terapeute gaan haar eersdaags as ’n gevallestudie gebruik by ’n gesamentlike sessie wat deur verskeie terapeute van ander klinieke bygewoon word. Sy ontvang gereeld fisio- en arbeidsterapie en woon ook elke week klasse by die Tina Cowley-leessentrum by. Daarbenewens het sy ook ’n tuisoefenprogram wat haar ma en sussie by die huis met haar doen. Marilu het ’n jaar verlof van haar verpleegstudies aan die Noordwes-Universiteit in Potchefstroom geneem om haar sussie by te staan. Die twee is onafskeidbaar en het Saterdag vir hul 20ste verjaardag die wedstryd tussen die Springbokke en Wallis op Loftus bygewoon. Marizaan het selfs die volkslied uit volle bors saamgesing, het Marilu gesê. Marizaan du Toit voor die beroerte. (Foto: Verskaf) Marizaan is vasbeslote om self eendag weer saam met haar span op die rugbyveld uit te draf. Marilu sê dié sport is boonop al wat Marizaan by die huis wil kyk en sê skertsend dat haar sussie sommer vies raak wanneer hulle die kanaal wil verander. Jacqueline sê sy glo haar dogter sal volkome herstel, en selfs al sou sy nie weer kan rugby speel nie, weet sy God het ’n plan met Marizaan se lewe. “Ek weet God wil hê sy moet ’n bepaalde pad stap.”